

**KAZLŲ RŪDOS SAVIVALDYBĖS TARYBA**

**SPRENDIMAS**

**DĖL KAZLŲ RŪDOS SAVIVALDYBĖS MOKYMO LĖŠŲ APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO**

2020 m. lapkričio 30 d. Nr. TS-266

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos Vyriausybės 2018-07-11 nutarimu Nr. 679 patvirtintu Mokymo lėšų apskaičiavimo, paskirstymo ir panaudojimo tvarkos aprašu Kazlų Rūdos savivaldybės taryba n u s p r e n d ž i a:

1. Patvirtinti Kazlų Rūdos savivaldybės mokymo lėšų apskaičiavimo, paskirstymo ir panaudojimo tvarkos aprašą (pridedama).

2. Pripažinti netekusiais galios Kazlų Rūdos savivaldybės tarybos 2018-09-26 sprendimo Nr. TS-167 „Dėl Kazlų Rūdos savivaldybės mokymo lėšų apskaičiavimo, paskirstymo ir panaudojimo tvarkos aprašo patvirtinimo 1 punktą“.

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos

2020 m. lapkričio 30 d. sprendimu

Nr. TS-266

**KAZLŲ RŪDOS SAVIVALDYBĖS MOKYMO LĖŠŲ APSKAIČIAVIMO, PASKIRSTYMO IR PANAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kazlų Rūdos savivaldybės mokymo lėšų apskaičiavimo, paskirstymo ir panaudojimo tvarkos aprašas (toliau tekste – Tvarka) parengtas vadovaujantis Mokymo lėšų apskaičiavimo, paskirstymo ir panaudojimo tvarkos aprašu (toliau tekste – Aprašas), patvirtintu Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“.

2. Tvarka reglamentuoja Kazlų Rūdos savivaldybei (toliau tekste – savivaldybė) iš Lietuvos Respublikos valstybės biudžeto (toliau tekste – valstybės biudžetas) skiriamų mokymo lėšų apskaičiavimo, paskirstymo ir panaudojimo tvarką. Ši Tvarka taikoma Kazlų Rūdos savivaldybės mokykloms ir savivaldybėje esančioms nevalstybinėms mokykloms, teikiančioms ikimokyklinį, priešmokyklinį, bendrąjį ugdymą (toliau – mokyklos), neformaliojo vaikų švietimo mokykloms, pedagoginei psichologinei tarnybai ir Kazlų Rūdos savivaldybės administracijai.

3. Tvarkos tikslas – užtikrinti mokymo lėšų, skirtų iš valstybės biudžeto, efektyvų naudojimą, taikant mokymo lėšų skyrimo klasei principą, ir ugdymo paslaugų kokybės gerinimą.

4. Mokymo lėšos – lėšos, skiriamos ugdymo planui įgyvendinti, kitoms ugdymo reikmėms finansuoti, ugdymo finansavimo poreikių skirtumams tarp mokyklų sumažinti.

5. Tvarkoje vartojamos sąvokos atitinka Lietuvos Respublikos švietimo įstatyme ir Apraše vartojamas sąvokas.

6. Švietimo informacinių technologijų centrui švietimo, mokslo ir sporto ministro nustatyta tvarka informaciją, kurios reikia mokymo lėšų sumai apskaičiuoti ateinantiems metams, pagal einamųjų metų rugsėjo 1 dienos duomenis teikia Kazlų Rūdos savivaldybės mokyklos ir savivaldybėje esančios nevalstybinės mokyklos, teikiančios ikimokyklinį, priešmokyklinį, bendrąjį ugdymą. Už teikiamos informacijos teisingumą atsako mokyklų vadovai.

7. Savivaldybei skiriama mokymo lėšų specialioji tikslinė dotacija paskirstoma asignavimų valdytojams Kazlų Rūdos savivaldybės tarybos sprendimu tvirtinant atitinkamų metų savivaldybės biudžetą.

**II SKYRIUS**

**LĖŠŲ UGDYMO PLANUI ĮGYVENDINTI APSKAIČIAVIMAS IR NAUDOJIMAS**

8. Lėšos ugdymo planui įgyvendinti skiriamos pagal lėšų skyrimo klasei (grupei) principą. Šios lėšos apskaičiuojamos, bazines ugdymo lėšas padauginus iš sąlyginių klasių (grupių) skaičiaus, nustatyto pagal formulę, atsižvelgiant į faktinį mokinių skaičių mokinių sraute, vadovaujantis Aprašo 2–5 priedais. Klasei priskiriamų bazinių ugdymo lėšų dydis priklauso nuo sąlyginės klasės (grupės) dydžio: mažai klasei skiriamos mažiausio dydžio bazinės ugdymo lėšos, vidutinio dydžio klasei – vidutinės, didelei – didelės. Jei sraute bus mažiau mokinių nei Apraše nustatytas minimalus skaičius, finansavimas bus skiriamas tik daliai klasės (0,33 arba 0,5 pagal Aprašo 4 priedą).

9. Skaičiuojant ugdymo plano įgyvendinimui skirtas lėšas ateinantiems biudžetiniams metams, mokinių skaičius fiksuojamas pagal mokyklų Mokinių registro einamųjų metų rugsėjo 1 d. duomenis.

10. Lėšos ugdymo planui įgyvendinti naudojamos darbo užmokesčiui ir kitoms su darbo santykiais susijusioms išmokoms ir kompensacijoms pagal ugdymo planą mokėti, taip pat sumokėti už ikimokyklinį ir priešmokyklinį ugdymą, finansuojamą iš mokymo lėšų.

11. Nepanaudojus lėšų ugdymo planui įgyvendinti, jos pagal poreikį gali būti naudojamos kitoms mokymo lėšų išlaidoms.

**III SKYRIUS**

**LĖŠŲ KITOMS UGDYMO REIKMĖMS APSKAIČIAVIMAS, PASKIRSTYMAS IR NAUDOJIMAS**

12. Lėšos kitoms ugdymo reikmėms apskaičiuojamos padauginus Aprašo 1 priede nurodytus koeficientus iš pareiginės algos bazinio dydžio (BD) ir iš faktinių mokinių skaičiaus.

13. **Savivaldybei skiriamos** lėšos paskirstomos šioms ugdymo reikmėms tenkinti:

13.1. ugdymo procesui organizuoti ir valdyti. Lėšos gali būti naudojamos:

13.1.1. mokyklos direktoriaus, direktoriaus pavaduotojo ugdymui, ugdymą organizuojančio skyriaus vedėjo darbo užmokesčiui (įskaitant pareiginės algos kintamąją dalį),

13.1.2. neformaliojo švietimo organizatoriaus darbo užmokesčiui,

13.1.3. priemokoms, kai nustatyta apimtimi ugdymo proceso organizavimo ir valdymo funkcijas vykdo kiti darbuotojai,

13.1.4. daliai ugdymo proceso organizavimo ir valdymo darbų atlikimo paslaugoms pirkti;

13.2. švietimo pagalbai mokyklose ir pedagoginę psichologinę pagalbą teikiančioms įstaigoms. Lėšos gali būti naudojamos:

13.2.1. socialinių pedagogų, psichologų, specialiųjų pedagogų, logopedų, tiflopedagogų, surdopedagogų, mokytojų padėjėjų, gestų kalbos vertėjų pareigybių, įsteigtų mokyklose, darbo užmokesčiui ir kitoms su darbo santykiais susijusioms išmokoms ir kompensacijos mokėti,

13.2.2. švietimo pagalbos paslaugoms pirkti,

13.2.3. pedagoginės psichologinės tarnybos vykdomo mokinių specialiųjų ugdymosi poreikių įvertinimo, pedagoginės psichologinės pagalbos teikimo mokiniui, mokytojui, mokyklai, šeimai funkcijoms finansuoti,

13.2.4. paslaugoms, susijusioms su pedagoginės psichologinės tarnybos funkcijų atlikimu, pirkti,

13.2.5. mokyklos bibliotekos darbuotojų darbo užmokesčiui ir kitoms su darbo santykiais susijusioms išmokoms ir kompensacijos mokėti;

13.3. mokymosi pasiekimų patikrinimams organizuoti ir vykdyti;

13.4. formalųjį švietimą papildančio ugdymo programoms finansuoti (įskaitant apmokėjimą už darbą mokytojams, dirbantiems pagal šias programas);

13.5. skaitmeninio ugdymo plėtrai: švietimo, mokslo ir sporto ministro nustatytus reikalavimus atitinkantiems skaitmeniniams mokymo(si) ištekliams, priemonėms ir informacinių ir komunikacinių technologijų įrangai įsigyti, taip pat mokytojų skaitmeninio raštingumo kompetencijai tobulinti pagal skaitmeninio raštingumo programas, atitinkančias švietimo, mokslo ir sporto ministro nustatytus reikalavimus.

14. Tvarkos 13.2 papunktyje nurodytoms ugdymo reikmėms tenkinti paskirstoma ne mažiau kaip 100 procentų lėšų, apskaičiuotų pagal Aprašo 1 priede nurodytus koeficientus. Tvarkos 13.4 papunktyje nurodytos lėšos, apskaičiuotos pagal mokinių, besimokančių pagal bendrojo ugdymo programas, skaičių, paskirstomos atsižvelgiant į šių mokinių, besimokančių pagal formalųjį švietimą papildančio ugdymo programas, skaičių, nurodytą Mokinių registre. Tvarkos 13.1 ir 13.3 papunkčiuose nurodytoms ugdymo reikmėms tenkinti lėšos skiriamos pagal poreikį, bet neviršijant šioms reikmėms pagal Aprašo 1 priede nurodytus koeficientus apskaičiuotų lėšų. Tvarkos 13.5 papunktyje nurodytoms ugdymo reikmėms tenkinti (skaitmeninio ugdymo plėtrai) skiriama ne mažiau kaip 100 procentų lėšų, apskaičiuotų pagal Aprašo 1 priede nurodytą atitinkamą ugdymo reikmių koeficientą ir faktinį mokinių skaičių, iš jų informacinių ir komunikacinių technologinei įrangai įsigyti gali būti skiriama ne daugiau kaip 30 procentų lėšų.

15. **Mokykloms skiriamos** mokymo lėšos paskirstomos šioms ugdymo reikmėms tenkinti:

15.1. vadovėliams ir kitoms mokymo priemonėms (įsigyti ir nuomoti, įskaitant ir skaitmenines versijas);

15.2. mokinių pažintinei veiklai ir profesiniam orientavimui;

15.3. mokytojų ir kitų ugdymo procese dalyvaujančių asmenų kvalifikacijai tobulinti;

15.4. informacinėms ir komunikacinėms technologijoms (IKT) diegti ir naudoti (internetui diegti ir naudoti, duomenų bazėms, elektroniniams dienynams tvarkyti ir kitoms išlaidoms, susijusioms su IKT).

16. Tvarkos 15.1–15.3 papunkčiuose nurodytoms ugdymo reikmėms tenkinti mokyklos turi skirti ne mažiau kaip 80 procentų, o 15.4 papunktyje nurodytoms ugdymo reikmėms – ne mažiau kaip 40 procentų lėšų, apskaičiuotų pagal Aprašo 1 priede nurodytus koeficientus. Nepanaudojus lėšų 15 punkte nurodytoms ugdymo reikmėms, jos pagal poreikį gali būti naudojamos kitoms įstaigos mokymo lėšų išlaidoms.

**IV SKYRIUS**

**LĖŠŲ UGDYMO FINANSAVIMO POREIKIŲ SKIRTUMAMS TARP MOKYKLŲ SUMAŽINTI APSKAIČIAVIMAS, PASKIRSTYMAS IR NAUDOJIMAS**

17. Lėšos ugdymo finansavimo poreikių skirtumams tarp mokyklų sumažinti sudaro 2,4 procentus, apskaičiuotus nuo lėšų ugdymo planui įgyvendinti sumos. Šias lėšas naudoja savivaldybė ir Tarybos sprendimu skiria toms mokykloms, kuriose yra didesni finansavimo poreikiai:

17.1. pedagoginių darbuotojų pareiginės algos pastoviosios dalies koeficientų skirtumams mokyklose išlyginti (įskaitant pareiginės algos pastoviosios dalies koeficientų padidinimą dėl veiklos sudėtingumo);

17.2. ikimokyklinio, priešmokyklinio ir bendrojo ugdymo prieinamumui užtikrinti (tarp jų ir mokyti namuose);

17.3. ikimokyklinio ir priešmokyklinio ugdymo formų įvairovei diegti;

17.4. finansuoti užsienio kalbų mokymuisi laikinosiose grupėse, mažesnėse už numatytąsias švietimo ir mokslo ministro tvirtinamuosepradinio, pagrindinio ir vidurinio ugdymo programų bendruosiuose ugdymo planuose;

17.5. finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti.

**V SKYRIUS**

**BAIGIAMOSIOS NUOSTATOS**

18. Mokymo lėšos tarp mokyklų perskirstomos pakitus mokinių ir sąlyginiam klasių (grupių) skaičiui einamųjų metų rugsėjo 1 d., jeigu kitaip nenumato atitinkamų metų Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymas ir galiojantis Aprašas.

19. Mokyklų mokymo lėšų apskaita turi būti tvarkoma atskirai nuo kitų veiklų, atskaitomybė Finansų skyriui teikiama Savivaldybės administracijos direktoriaus nustatyta tvarka ir terminais.

20. Už mokymo lėšų panaudojimą valstybinėms institucijoms atsiskaitoma teisės aktų nustatyta tvarka.

21. Mokyklos vadovas atsako už:

21.1. nustatytais terminais teisingą duomenų apie mokinių skaičių pateikimą;

21.2. paskirtų asignavimų naudojimo teisėtumą, ekonomiškumą, efektyvumą ir rezultatyvumą;

21.3. pagal Viešojo sektoriaus atskaitomybės įstatymą teikiamų ataskaitų rinkinių teisingumą ir pateikimą laiku.

22. Mokymo lėšų panaudojimo kontrolė vykdoma teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_